Wilhelm Amossen fik hjertestop foran sin lejlighed på Peter Freuchens Vej i Aalborg en time efter midnat den 17. februar i år. Kort før havde han banket på hos sin nabo og bedt ham om at ringe efter en ambulance. Han kunne selv gå ned af trapperne, men så faldt han om. Det lykkedes ikke at genoplive den 64-årige mand. - Det smerter os, at Wilhelm nu er død, men vi er også rystede over, at hverken vi eller hans familie i Grønland fik besked af politiet om dødsfaldet, før der var gået 14 dage. Der var en masse gætterier, men først da en af Wilhelms venner selv henvendte sig direkte på politigården, fortalte politiet os om dødsfaldet, siger Rimdal Høegh, formand i Den Grønlandske Forening i Aalborg. Den stærkt forsinkede underretning kom dagen før bisættelsen, så familien fra Grønland nåede ikke at være med i kirken i Aalborg. - Det er dybt uacceptabelt, at der skulle gå så lang tid. Politiet kunne jo bare have ringet til os i Det Grønlandske Hus, hvis de havde besvær med at finde de pårørende i Grønland. De kender os, og vi plejer at have et godt samarbejde, siger Søren Stach Nielsen, direktøren i Det Grønlandske Hus i Aalborg. Nordjyllands Politi erkender, at sagen kunne have været håndteret bedre. - Set i bakspejlet skulle vi nok have henvendt os til Det Grønlandske Hus. Vi vil i hvert fald få kigget procedurerne efter nu, siger Henrik Skals, vicepolitiinspektør.

Opsummering:
Det grønlandske samfund i Aalborg er i oprør. Hverken sygehus eller politi gav besked til en grønlandsk familie om, at deres familiemedlem i Aalborg var død. Og det betød, at ingen dem nåede at komme med til bisættelsen